**Tájékoztató**

**a 2021. évi termékdíjköteles termékekből keletkező hulladékokkal kapcsolatos hulladékgazdálkodási iparfejlesztési egyedi támogatásokról**

A termékdíjköteles termékekből keletkező hulladékokkal kapcsolatos hulladékgazdálkodási iparfejlesztésre fordítható támogatás elnyerése érdekében az Innovációs és Technológiai Minisztérium (1011 Budapest, Fő utca 44-50., továbbiakban: Támogató) egyedi támogatási lehetőséget tesz közzé.

**Kérjük a Támogatási igényt benyújtókat, hogy az egyedi támogatási kérelem (továbbiakban: Támogatási kérelem) összeállítását megelőzően figyelmesen olvassák el a jelen tájékoztatót és annak mellékleteit!**

**A támogatás célja**

A Támogatás célja, hogy a Magyar Állam az SA.58312 számú bizottsági határozaton alapuló, vissza nem térítendő költségvetési támogatás nyújtásával a termékdíjköteles termékekből keletkezett hulladékok kezelésével/előkezelésével/hasznosításával foglalkozó, vagy a támogatással létrejövő fejlesztés révén azt megvalósító mikro-, kis- és középvállalkozások, valamint a nagyvállalkozások COVID-19 járvány (koronavírus-járvány) következtében kialakult likviditási nehézségeit enyhítse a körforgásos gazdaság megvalósulását elősegítő hazai komplex hulladékgazdálkodási rendszerek kialakításának, fejlesztésének, hatékonyságnövelésének, továbbá a másodnyersanyagok felhasználásának ösztönzése által, a hulladék-újrafeldolgozáshoz nyújtott **beruházási támogatás** segítségével.

A COVID-19 járvány súlyos közegészségügyi szükséghelyzetet jelent a magyar állampolgárok és a társadalom számára. A koronavírus-járvány jelentős megrázkódtatást okoz a világgazdaság és az uniós gazdaságok számára is, és a kedvezőtlen gazdasági hatások mérséklése érdekében kritikus fontosságú, hogy a tagállamok is összehangolt gazdasági válaszintézkedéseket tegyenek. A COVID-19 járvány továbbra is nagy mértékben érinti az összes ágazatban működő vállalkozást, így a hulladékgazdálkodási ágazatban működő vállalkozásokat is függetlenül attól, hogy kis-, középvállalkozásokról vagy nagyvállalatokról van-e szó. A hatás a globális pénzügyi piacokon is érezhető, különös tekintettel a likviditási helyzettel kapcsolatos aggodalmakra.

A hulladékhasznosító ipart európai uniós szinten képviselő nagy szervezetek (pl. BIR, EuRIC) is közleményeikben tesznek javaslatot a tagállamoknak a koronavírus-járvány hulladékhasznosító iparra gyakorolt negatív hatásainak az ellensúlyozására, így különösen a hulladékhasznosítási ágazat állami támogatására vonatkozóan.

A támogatás keretében kizárólag a támogatott tevékenység (projekt) megvalósítási ideje alatt felmerült, pénzügyileg teljesült, számlával igazolt költségek számolhatók el a 651/2014/EU Bizottsági rendeletben és a 1407/2013/EU bizottsági rendeletben, az Áht., Ávr., a számvitelről szóló 2000. évi C. törvényben, az általános forgalmi adóról szóló 2007. évi CXXVII. törvényben meghatározottak szerint.

**I. A támogatás forrása, rendelkezésre álló keretösszeg**

A támogatás forrása a Magyarország 2021. évi központi költségvetéséről szóló 2020. évi XC. törvény 1. melléklet XVII. Innovációs és Technológiai Minisztérium fejezet 20/35/3 Fenntarthatósági feladatok és közmű-szolgáltatások fejezeti kezelésű előirányzat, Hulladék-gazdálkodási feladatok támogatása feladat, Termékdíjköteles termékekből keletkező hulladékok gyűjtésének és hasznosításának finanszírozása és iparfejlesztés részfeladat 2021. évi keretfelosztása alapján a hulladék-gazdálkodási feladatok támogatására felhasználható fedezet.

**A támogatásra rendelkezésre álló tervezett keretösszeg 1 444 060 723 Ft.**

**A Támogató a Támogatási kérelem alapján vissza nem térítendő támogatást nyújt, amely támogatás a Támogatói Okirat kiállítását követően egy összegben, támogatási előleg formájában kerül kifizetésre, utólagos elszámolási kötelezettség mellett.**

A támogatás az állami intézkedésekre vonatkozó ideiglenes keret a gazdaságnak a jelenlegi COVID-19-járvánnyal összefüggésben való támogatása céljából szóló bizottsági közlemény[[1]](#footnote-1) (a továbbiakban: Közlemény) 3.1. szakasza alapján nyújtott egyéb támogatásokkal együtt vállalkozásonként, az adott tagállamban lévő vállalkozás kapcsolt vállalkozásait is figyelembe véve, nem haladhatja meg az 1 800 000 eurónak[[2]](#footnote-2) megfelelő forintösszeget.

**II. Támogatási kérelmet benyújtók köre**

Támogatási kérelmet nyújthatnak be a termékdíjköteles termékekből keletkező hulladékok kezelését/előkezelését és további kezelésre történő átadását/hasznosítását végző, vagy a támogatási kérelemben szereplő fejlesztés révén azt megvalósító Magyarországon bejegyzett és jogi személyiséggel rendelkező gazdasági társaságok (a továbbiakban együttesen: Támogatási igényt benyújtó).

**III. A kérelem benyújtásának módja, helye**

**1.** A Támogatási kérelmet (Adatlap és a kötelezően csatolandó mellékletek) géppel kitöltve, oldalszámozással és tartalomjegyzékkel ellátva, valamint minden oldalon az arra jogosult(ak) által cégszerűen aláírva a következő módokon szükséges benyújtani:

1. elektronikus úton, beszkennelve, pdf formátumban a [gyfhf@itm.gov.hu](mailto:thf@itm.gov.hu) e-mail címre a IV. fejezetben megjelölt benyújtási határidőig, valamint
2. postai úton a teljes dokumentációt 1 (egy) eredeti példányban papír alapon, a VI. fejezetben meghatározott módon az arra jogosult(ak) által cégszerűen aláírva, és 1 (egy) példányban elektronikus adathordozón (nem újraírható CD/DVD) tértivevényes küldeményként az elektronikus benyújtást követően legkésőbb 3 naptári napon belül a

Támogató postacímére:

**Innovációs és Technológiai Minisztérium**

**Gyártói Felelősség és Hulladékhasznosítási Főosztály**

**1016 Budapest, Mészáros u. 58/B.**

A postai benyújtás időpontjának igazolására a tértivevényes küldeményen elhelyezett postabélyegző kelte szolgál.

**2.** A kézírással kitöltött Adatlapot tartalmazó dokumentáció elutasításra kerül!

**3.** Az elektronikus úton (e-mailben) benyújtott Adatlapot, a mellékelt nyilatkozatokat értelemszerűen kitöltve és az egyéb mellékletekkel együtt a VI. fejezetben meghatározott módon az arra jogosult(ak) által cégszerűen aláírva – a postai úton megküldött dokumentáció tartalmával megegyező tartalommal –, pdf formátumban az elektronikus levélhez csatolva kell megküldeni. A költségtervet szerkeszthető, xls formátumban is meg kell küldeni az elektronikus levélhez csatolva.

**4.** Javasoljuk, hogy az e-mail elküldése előtt állítsák be a kézbesítési és olvasási visszaigazolás kérését.

**5.** Az elektronikus levél tárgyában, valamint a lezárt postai küldemény borítékján kérjük feltüntetni: „EGYEDI KÉRELEM A 2021. ÉVI TERMÉKDÍJKÖTELES TERMÉKEKBŐL KELETKEZŐ HULLADÉKOKKAL KAPCSOLATOS HULLADÉKGAZDÁLKODÁSI IPARFEJLESZTÉS TÁMOGATÁSÁRA”

**6.** A Támogató az elektronikus úton (e-mailben) megküldött dokumentáció beérkezését tekinti a beadási határidő szempontjából irányadónak.

**7.** A dokumentációnak, annak elektronikus úton történő megküldése esetén a benyújtási határidő lejártáig ténylegesen be kell érkeznie a Támogató által megadott e-mail címre, a postai küldeményt pedig legkésőbb az elektronikus benyújtást követő 3 naptári napon belül postára kell adni, amelyek nélkül a kérelem érvénytelennek minősül.

**8.** A kérelemmel kapcsolatos postai vagy elektronikus küldemények esetleges késéséből vagy elvesztéséből eredő kockázat a Támogatási igényt benyújtót terheli. A postára adás azonban – a dokumentáció eltűnése esetén – a feladást igazoló okirattal (feladóvevény) igazolható, ha elektronikusan határidőben megérkezett a kérelem.

**9.** A Támogatási igényt benyújtó a kérelem benyújtásával hozzájárulását adja ahhoz, hogy a benyújtott kérelemben szereplő adatait a Támogató, valamint annak szakértői, az ellenőrzésüket, a felügyeletüket végző szervezetek és személyek megismerjék, továbbá az általuk benyújtott adatok közzétételre kerüljenek, az üzleti titkok kivételével. Továbbá a Támogatási igényt benyújtó a kérelem benyújtásával hozzájárul a dokumentációjában szereplő személyes adatok jelen Tájékoztató 4. számú mellékletében megjelölt Adatkezelési tájékoztató szerinti kezeléséhez.

**IV. A benyújtásra nyitva álló határidő**

**1. A benyújtásra nyitva álló határidő kezdete: 2021. október 1.**

**2. A benyújtásra nyitva álló határidő vége: 2021. október 21.**

**3.** A benyújtási időszak kezdete előtt és a benyújtási időszak vége után benyújtott kérelmek érdemi vizsgálat nélkül elutasításra kerülnek, és új kérelem benyújtására nincs lehetőség.

**4.** A kérelmek elbírálására a benyújtási határidő lejártát követően kerül sor.

**V. Kizáró okok**

**1.** Nem részesülhet támogatásban a Támogató jogszabályban előírt stratégiai céljaihoz, az államháztartásról szóló 2011. évi CXCV. törvény (a továbbiakban: Áht.) és az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) előírásaihoz, valamint jelen tájékoztatóban szereplő követelményekhez nem illeszkedő, azokkal ellentétes, vagy azokat nem teljesítő kérelem, különösen, de nem kizárólagosan, ha:

1. nem a támogatásra jogosult szervezet nyújtotta be;
2. nem tartalmaz támogatási összeget;
3. a Támogatási igényt benyújtó a benyújtásra nyitva álló határidő előtt vagy után nyújtotta be a kérelmet;

*d)* a Támogatási igényt benyújtó 2019. december 31-én az európai uniós versenyjogi értelemben vett államitámogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet 6. § (4a) és (4b) bekezdése alapján nehéz helyzetben levő vállalkozásnak minősült;

da) a fentiektől eltérve támogatás nyújtható azon mikro- vagy kisvállalkozásnak minősülő Támogatási igényt benyújtó számára, amely 2019. december 31-én már nehéz helyzetben volt, feltéve, hogy nem áll a nemzeti jog szerinti kollektív fizetésképtelenségi eljárás alatt, továbbá nem részesült megmentési támogatásban vagy szerkezetátalakítási támogatásban;

1. a Támogatási igényt benyújtó a kérelem benyújtásának időpontjában jogerős végzéssel elrendelt végelszámolás, felszámolás alatt áll, ellene jogerős végzéssel elrendelt csődeljárás vagy egyéb, a megszüntetésére irányuló, jogszabályban meghatározott eljárás van folyamatban (amennyiben a Támogatási igényt benyújtó ellen jogerős végzéssel elrendelt végelszámolás, felszámolás, jogerős végzéssel elrendelt csődeljárás vagy egyéb, a megszüntetésére irányuló, jogszabályban meghatározott eljárás indul a kérelem elbírálásáig, illetve a Támogatói Okirat megszűnésének időpontjáig, annak tényét a támogatást igénylőnek azonnal be kell jelentenie);
2. a Támogatási igényt benyújtónak székhely szerint illetékes állami, illetve önkormányzati adóhatóság hatáskörébe tartozó, lejárt köztartozása van, illetve az Európai Unió tradicionális saját forrásai címen tartozása van, és arra az illetékes adóhatóság fizetési könnyítést (részletfizetés, fizetési halasztás) nem engedélyezett;
3. a Támogatási igényt benyújtó nem felel meg az Áht. 50. § (1) bekezdésében meghatározott követelményeknek (rendezett munkaügyi kapcsolatok követelménye, átlátható szervezetnek minősül és – amennyiben a hatálya fennáll – a köztulajdonban álló gazdasági társaságok takarékosabb működéséről szóló törvényben foglalt közzétételi kötelezettségének eleget tett);
4. a Támogatási igényt benyújtó támogatási döntés tartalmát érdemben befolyásoló valótlan, hamis vagy megtévesztő adatot szolgáltatott vagy ilyen nyilatkozatot tett;
5. a Támogatási igényt benyújtó a jogszabályban, vagy a Tájékoztatóban, az Adatlapon, vagy a Támogatói Okirat kiállításának feltételeként meghatározott nyilatkozatokat nem teszi meg, a dokumentumokat nem nyújtja be, vagy megtett nyilatkozatát visszavonja, valamint amennyiben a Támogatási igényt benyújtó három éven belül több alkalommal nyújt be kérelmet/pályázatot a Támogatóhoz és az Ávr. 75. § (3) bekezdésében foglalt okiratok tekintetében nyilatkozatot nem nyújt be;
6. a Támogatási igényt benyújtó az Áht. 48/B. § hatálya alá esik (összeférhetetlenség és érintettség);
7. ha Támogatási igényt benyújtóval szemben a Nemzeti Adó- és Vámhivatal által indított végrehajtási eljárás van folyamatban a kérelem benyújtásának időpontjában;
8. a Támogatási igényt benyújtó az Európai Bizottság európai uniós versenyjogi értelemben vett állami támogatás visszafizetésére kötelező határozatának nem tett eleget;
9. bármilyen olyan feltétel van, amely az európai uniós, valamint a nemzeti jog megsértését eredményezi.

**2.** A nehéz helyzetben levő vállalkozás megállapításának kritériumai:

*a)* olyan társaság esetén, ahol a tagok felelőssége a társaság tartozásai tekintetében korlátozott, így különösen a részvénytársaság és a korlátolt felelősségű társaság esetében, ha a vállalkozás névértéken felüli befizetést is magában foglaló jegyzett tőkéjének több mint a felét felhalmozott veszteségei miatt elvesztette, különösen amennyiben a felhalmozott veszteségeknek saját forrásnak minősülő elemből történő levonásakor a jegyzett tőke felét meghaladó negatív eredmény keletkezik,

*b)* olyan társaság esetén, ahol legalább egyes tagok korlátlan felelősséggel bírnak a társaság tartozásai tekintetében, így különösen a közkereseti társaság, betéti társaság, közös vállalat, egyesülés és egyéni cég esetében, amennyiben a vállalkozás a saját tőkéjének több mint felét felhalmozott veszteségei miatt elveszette,

*c)* olyan vállalkozás, amely ellen a fizetésképtelenségi eljárásról szóló uniós rendelete szerinti fizetésképtelenségi eljárás indult, vagy ellene hitelezői kérelmére a saját joga alapján ilyen fizetésképtelenségi eljárás indítható,

*d)* olyan vállalkozás, amely

*da)* megmentési célú támogatásban részesült és a kölcsönt még nem fizette vissza vagy a kezességvállalás időtartama még nem járt le, vagy

*db)* szerkezetátalakítási támogatásban részesült és továbbra is a szerkezetátalakítási terv hatálya alá tartozik,

*e)* kis- és középvállalkozások kivételével olyan vállalkozás, amely esetében az előző két évben a könyv szerinti idegen tőke és saját tőke aránya meghaladta a 7,5-et és a kamatok, adózás és értékcsökkenési leírás előtti eredménnyel számolt kamatfedezeti ráta kevesebb volt 1,0-nél.

**VI. Benyújtandó dokumentáció**

1. **A Támogatási kérelem keretében az alábbi dokumentumokat kérjük beküldeni**:

1. géppel kitöltött Adatlap (kézírással nem elfogadható!) tartalomjegyzékkel, oldalszámozással, a jelen pontban meghatározott módon, az arra jogosult(ak) által cégszerűen aláírva minden oldalon (az Adatlapon feltüntetett igényelt támogatás összegének meg kell egyeznie a költségterv összegével);
2. költségterv cégszerűen aláírva minden oldalon (elektronikusan szerkeszthető excel formátumban is!);
3. köztartozásmentes adózói adatbázisban való szereplés hiányában 30 napnál nem régebbi állami adó- és vámhatóság által kiállított nemleges adóigazolás és 30 napnál nem régebbi a székhely szerinti önkormányzat által kiadott adóigazolás;
4. a Támogatási igényt benyújtó nevében aláírásra jogosult személy vagy személyek ügyvéd által ellenjegyzett vagy közjegyző által hitelesített 90 napnál nem régebbi aláírás mintája vagy egy már meglévő aláírás minta közjegyző által hitesített másolata, ami igazolja az aláírási jogosultságot;
5. a létesítő okiratban meghatározott képviselőtől eltérő képviselet esetén a támogatott szervezet képviselőjének aláírási jogosultságát igazoló – közokiratnak vagy teljes bizonyító erejű magánokiratnak minősülő – okiratot, cégszerűen aláírva minden oldalon;
6. a gazdasági társaság létesítő okiratának 90 napnál nem régebbi eredeti példánya, vagy közjegyző, vagy az okiratot készítő ügyvéd által hitelesített másolata;
7. 30 napnál nem régebbi átláthatósági nyilatkozat, cégszerűen aláírva minden oldalon (formanyomtatvány alapján);
8. Támogatási igényt benyújtó nyilatkozata, cégszerűen aláírva minden oldalon (formanyomtatvány alapján);
9. összeférhetetlenségi nyilatkozat, cégszerűen aláírva minden oldalon (formanyomtatvány alapján);
10. KKV minősítés megállapítására vonatkozó nyilatkozat, cégszerűen aláírva minden oldalon (formanyomtatvány alapján);
11. nyilatkozat arra vonatkozóan, hogy ha a támogatott tevékenység hatósági engedélyhez kötött, annak megvalósításához szükséges hatósági engedélyeket a támogatott tevékenység megvalósítására vonatkozó beszámolóval egyidejűleg megküldi a támogatónak,
12. a fejlesztéssel megvalósuló hasznosítási tevékenység eredményeként létrejövő másodnyersanyag átvevőjével kötött megállapodás vagy szándéknyilatkozat;
13. a beszerezni tervezett eszközökre vonatkozóan legalább 3 db részletes (kivéve, ha kizárólagos gyártója, forgalmazója van a terméknek), az árajánlatot adó által aláírt árajánlat, idegen nyelvű árajánlat esetén annak magyar nyelvű fordítása, Támogatási igényt benyújtó által cégszerűen aláírva minden oldalon;

(3 db-nál kevesebb benyújtott árajánlat, továbbá nem a legalacsonyabb összegű árajánlat elfogadása esetén indoklás csatolása szükséges)

1. tulajdonostársak hozzájárulása, amennyiben a projekt megvalósítás helyszínéül szolgáló ingatlan nem a támogatást igénylő (kizárólagos) tulajdona, továbbá csatolni szükséges a tulajdonostársak hozzájáruló nyilatkozatát a projekt megvalósításához, és a megvalósítást követő öt éves üzemeltetéshez, cégszerűen aláírva minden oldalon;
2. a tulajdonostársak között közokiratba vagy teljes bizonyító erejű magánokiratba foglalt használati megállapodás és az ahhoz tartozó használati megosztásra vonatkozó vázrajz, cégszerűen aláírva minden oldalon, amennyiben a projektet osztatlan közös tulajdonban álló ingatlanon kívánják megvalósítani;
3. amennyiben a projekt megvalósítás helyszínéül szolgáló ingatlan nem a Támogatási igényt benyújtó tulajdonát képezi, csatolni szükséges a bérleti szerződést, közokiratba vagy teljes bizonyító erejű magánokiratba foglalt használati megállapodást, valamint a bérbeadó, illetve a használatba adó hozzájáruló nyilatkozatát a projekt megvalósításához és a Támogatási igény benyújtójára vonatkozó fenntartási időszakra értelmezett üzemeltetéshez. A bérleti szerződésnek, közokiratba vagy teljes bizonyító erejű magánokiratba foglalt használati megállapodásnak kizárólagos joggal biztosítania kell a támogatással megvalósuló beruházás működtetését legalább a projekt fenntartási időszakára, és tartalmaznia kell a bérleti díjat. Amennyiben a bérleti szerződésben a bérleti díj összege nem forintban van meghatározva, szükséges azt átszámítani forintra a Támogatási kérelem benyújtását megelőző napon érvényes MNB hivatalos árfolyamán. A fenti dokumentumokat cégszerű aláírással szükséges ellátni minden oldalon;
4. nyilatkozat arról, hogy a kérelem elektronikus és nyomtatott példánya egymással megegyezik.

Amennyiben a *d)* és *f)* pont alapján benyújtott dokumentum kiállításának dátuma régebbi, mint a Támogatási kérelem benyújtásától számított 30 nap, a Támogatási igény benyújtójának nyilatkoznia kell arról, hogy a dokumentumban megjelölt adatban változás nem következett be. A nyilatkozat aláírásának dátuma nem lehet régebbi, mint a Támogatási kérelem benyújtásától számított 30. nap.

Amennyiben a Támogatási igényt benyújtó három éven belül több alkalommal nyújt be Támogatási kérelmet/pályázatot a Támogatóhoz, akkor a *d)* és *f)* pontban foglalt okiratokat a legkorábban benyújtott Támogatási kérelemhez/pályázathoz kell csatolni, további támogatási kérelemben/pályázatban elegendő nyilatkozni arról, hogy ezen okiratokban foglalt adatok nem változtak.

**2.** A benyújtott dokumentációt, a Támogató által kért hiánypótláson kívül, módosítani nem lehet.

**3.** A Támogató által készített Dokumentáció, formanyomtatványok letölthetőek a [www.szelektivinfo.hu](http://www.szelektivinfo.hu) oldalról.

**VII. A kérelem érdemi vizsgálat nélküli elutasítása**

1. A kérelem érdemi vizsgálat nélküli elutasításának van helye, ha

* a kérelmet a benyújtásra meghatározott határidő kezdete előtt, vagy a határidő letelte után nyújtják be,
* a Támogatási igény benyújtója nem tartozik a jelen tájékoztatóban meghatározott támogatás igénylői körbe,
* az Adatlap kitöltése kézírással történt.

**2.** Az érdemi vizsgálat nélküli elutasításra vonatkozó tájékoztatás tartalmazza az elutasítás okát.

**VIII. Értékelési kritériumok**

**1. Formai értékelési kritériumok:**

* Adatlap hiánytalan, pontos kitöltése;
* a VI. fejezet szerinti dokumentáció valamennyi elemének hiánytalan megléte, pontos kitöltése, cégszerű aláírása;
* a dokumentáció határidőben, az előírt módon történő megküldése.

**2. Szakmai, pénzügyi értékelési kritériumok:**

* a VI. fejezetben meghatározott dokumentumok rendelkezésre állnak, és azok a kérelemben foglaltakat alátámasztják.

**IX. Hiánypótlás**

Hiánypótlás – ide nem értve a formai hiánypótlást – egy alkalommal lehetséges. Ha a Támogatási igényt benyújtó a beküldött Támogatási kérelmet hibásan, hiányosan nyújtotta be, a Támogató a kézhezvételtől számított 5 napos határidő kitűzésével a hibák, hiányosságok egyidejű megjelölése mellett, a Támogatási igényt benyújtó által megadott elektronikus (e-mail) címen értesíti, illetve felszólítja a Támogatási igény benyújtót az ellentmondások feloldására, a hiányosság(ok) pótlására, feltéve, hogy a hibák, hiányosságok olyan jellegűek, hogy azok hiánypótlás keretében pótolhatóak.

Ha a Támogatási igényt benyújtó a hiánypótlást hibásan, hiányosan teljesíti, nem pótolja a felszólításban meghatározott határidőn belül a szükséges dokumentumokat, a hibás, hiányos kérelem elutasításra kerül.

A hiánypótlással kapcsolatosan **a küldemények esetleges késéséből vagy elvesztéséből eredő kockázat teljes mértékben a Támogatási igényt benyújtót terheli!**

**X. Saját forrás**

A Támogatási igényt benyújtónak legalább a **projekt összköltségének 30 %-át kitevő saját forrással kell rendelkeznie**. A saját forrás bankhitelből és egyéb forrásból (így például tagi kölcsön), kifejezetten pénzügyi eszközökből állhat. Nem tekinthető saját forrásnak az államháztartás központi alrendszeréből kapott más költségvetési támogatás, kivéve az EU Önerő Alapból és a Kbt. alapján ajánlatkérőnek minősülő szervezetnek a részben európai uniós forrásból finanszírozott projektek megvalósításához európai uniós versenyjogi értelemben vett állami támogatási szabályokkal összhangban nyújtott önerő támogatást. A Támogatási igényt benyújtónak a saját forrás legalább 25 %-át kitevő igazolt számlapénzzel kell rendelkeznie.

A saját forrás rendelkezésre állását igazoló dokumentumokat legkésőbb a Támogatói Okirat kiadásának napjáig kell benyújtani.

**XI. A projekt megvalósításának időtartama**

A projekt megvalósításának időtartama a Támogatási kérelem benyújtását követő naptól legkésőbb **2022. december 31.** napjáig tart.

**A projekt megvalósítását a Támogatási igényt benyújtó csak saját felelősségére kezdheti meg a támogatási kérelem benyújtásának időpontja és a Támogatási kérelem eredményéről szóló értesítés időpontja között.**

**XII. Biztosítékok**

A Támogatási igényt benyújtó a támogatás összegéig köteles biztosítékot nyújtani, amely a Támogatási igényt benyújtó számlavezető pénzintézete által ellenjegyzett, legalább a szakmai beszámoló és pénzügyi elszámolás elfogadását követő öt év véghatáridővel megegyező határidőig a Támogató javára szóló, valamennyi, jogszabály alapján beszedési megbízással megterhelhető, fizetési számlájára vonatkozó, csak a Támogató írásbeli hozzájárulásával visszavonható, beszedési megbízásra felhatalmazó nyilatkozata pénzügyi fedezethiány miatt nem teljesíthető fizetési megbízás esetére a követelés legfeljebb harmincöt napra való sorba állítására, valamint a részteljesítésre vonatkozó rendelkezéssel együtt; amennyiben a Támogatási igényt benyújtó több bankszámlával rendelkezik, egyidejűleg nyilatkozik a felhatalmazások érvényesítésének sorrendjéről.

**XIII. Döntés, a döntést követő értesítés**

**1.** A kérelmek formai-tartalmi ellenőrzését az Innovációs és Technológiai Minisztérium (a továbbiakban: ITM) Gyártói Felelősség és Hulladékhasznosítási Főosztály (a továbbiakban: GYFHF) és a Körforgásos Gazdaság Elszámolási Főosztály (a továbbiakban: KGEF) végzi. Támogatás a rendelkezésre álló forrás kimerüléséig adható.

**2.** A támogatásra vonatkozó döntést az ITM döntésre jogosult vezetője hozza meg, legkésőbb a kérelmek beadási véghatáridejét követő 60 napon belül.

**3.** A döntés vonatkozhat a támogatás odaítélésére, illetve a kérelem elutasítására. A támogatás összege az igényelthez képest alacsonyabb összegre is vonatkozhat.

**4.** A döntés időpontját, a nyertes Támogatási igényt benyújtók névsorát, az elnyert támogatás összegét és jogcímének megnevezését a Támogató a www.szelektivinfo.hu portálon a döntést követő 15 napon belül döntési listában közzéteszi.

**XIV. Támogatói Okirat**

Sikeres kérelem esetén aTámogató a támogatási döntés meghozatalát követő 30 napon belül Támogatói Okirat kiadásával és megküldésével tájékoztatja a Támogatási igényt benyújtót a támogatási döntésről, a támogatás igénybevételének és felhasználásának részletes feltételeiről. Az előleg kifizetése egy összegben, legkésőbb a Támogatói Okirat hatályba lépését, valamint az előírt támogatási biztosíték Támogatási igényt benyújtó általi rendelkezésre bocsátását követő 8 (nyolc) munkanapon belül történik meg.

A szakmai beszámolóra és a pénzügyi elszámolásra vonatkozó dokumentumokat és kitöltési útmutatót Támogató a [http://www.szelektivinfo.hu](http://www.szelektivinfo.hu/.......) honlapon teszi közzé. A kitöltött és nyertes Támogatási igényt benyújtó által eredetiben és cégszerűen aláírt, határidőre megküldött beszámoló a Támogatói Okirat elválaszthatatlan mellékletét képezi.

**XV. A támogatás felhasználásának ellenőrzése, beszámolási kötelezettség**

1. A támogatási igény jogosságát és a költségvetési támogatás felhasználását jogszabályban és a Támogatói Okiratban meghatározott szervek ellenőrizhetik.

Az ellenőrzések lefolytatására a támogatási döntés meghozatalát, a Támogatói Okirat kiállítását megelőzően, valamint a költségvetési támogatás folyósítását követő öt évig kerülhet sor.

1. A Támogató és a Kedvezményezett a költségvetési támogatásokkal kapcsolatos valamennyi dokumentumot köteles a költségvetési támogatás Kedvezményezett számlájára történő megérkezésétől számított legalább tíz évig megőrizni.

**3.** Az Áht. 54. § (2) bekezdése értelmében a Kedvezményezett és az Áht. 54. § (1a) bekezdés szerinti szerződő felek kötelesek a költségvetési támogatások lebonyolításában résztvevő és a költségvetési támogatást ellenőrző szervezetekkel együttműködni, az ellenőrzést végző szerv képviselőit ellenőrzési munkájukban a megfelelő dokumentumok, számlák, a megvalósítást igazoló okmányok, bizonylatok rendelkezésre bocsátásával, valamint a fizikai teljesítés vizsgálatában a helyszínen is segíteni. Ha a Kedvezményezett vagy az Áht. 54. § (1a) bekezdés szerinti szerződő fél az ellenőrző szerv munkáját ellehetetleníti, a Támogató a Támogatói Okiratot visszavonhatja.

**XVI. Beszámoló**

A Támogatási igényt benyújtó köteles a projekt fizikai befejezésének napjától számított 30 napon belül a részletes pénzügyi elszámolást és szakmai beszámolót tartalmazó beszámolót benyújtani a Támogató részére.

A beszámoló összeállítására vonatkozó útmutató letölthető a [www.szelektivinfo.hu](http://www.szelektivinfo.hu) oldalról. A kitöltött és nyertes Támogatási igényt benyújtó által eredetiben és cégszerűen aláírt, határidőre megküldött beszámoló a Támogatói Okirat elválaszthatatlan mellékletét képezi.

**XVII. Az elszámolható költségek köre**

Kizárólag a projekt megvalósítási ideje alatt felmerült, eszközbeszerzéshez közvetlenül és szorosan kapcsolódó, pénzügyileg teljesült, számlával igazolt költségek számolhatók el a 651/2014/EU Bizottsági rendelet és a 1407/2013/EU bizottsági rendeletben, az Áht., Ávr., a számvitelről szóló 2000. évi C. törvény, 2007. évi CXXVII. törvény az általános forgalmi adóról meghatározottak szerint.

Az elszámolható költség (a támogatás alapja) a belföldi és külföldi költségszámlák ÁFA vagy értéktöbbletadó nélküli összege.

ÁFA visszaigénylésre nem jogosult Támogatási igényt benyújtó esetében a támogatás alapja a bruttó költség.

Felhívjuk a figyelmet, hogy a támogatási döntést megelőzően a Támogatási kérelem elszámolható költségeinek változtatására nincs lehetőség, az ilyen jellegű módosítási igények nem vehetők figyelembe. A támogatási döntést követően az elszámolható költségek módosítására a Támogatói Okiratban foglaltaknak megfelelően van lehetőség.

**XVIII. Projekt területi korlátozása**

A fejlesztés megvalósulásának helyszíne a Támogatási igényt benyújtó cégkivonatába bejegyzett magyarországi székhelye, telephelye vagy fióktelepe lehet. A projektnek több megvalósulási helyszíne is lehet.

**XIX. A projekt megkezdése**

A projekt megvalósítása a Támogatási kérelem benyújtását követő napon a Támogatási igény benyújtójának saját felelősségére megkezdhető.

Támogatás a Támogatási kérelem benyújtását megelőzően megkezdett beruházáshoz/projekthez nem igényelhető.

**XX. A projekt fizikai befejezése és a pénzügyi elszámolás végső határideje**

A projekt fizikai befejezésének a beruházás utolsó elemének megvalósulása minősül, vagyis a beszerzett eszköz(ök)re vonatkozó az üzembe helyezési jegyzőkönyv kiállításának a napja.

A Támogatási igényt benyújtó projekttel kapcsolatos beszámoló benyújtásának végső határideje: **2023. január 31.**

A projekt akkor tekinthető befejezettnek, amikor a beszámoló Támogató általi jóváhagyása megtörtént.

**XXI. Fenntartási kötelezettség**

A projekt fenntartási időszak kezdete a projekt befejezését / beszámoló elfogadását követő nap. A megítélt támogatások esetében a Támogatási igényt benyújtónak vállalnia kell, hogy az így beszerzett eszközöket a projekt befejezését követő legalább öt évig fenntartja és üzemelteti, amely alatt kizárólag a Támogató előzetes írásbeli jóváhagyásával idegenítheti el és terhelheti meg.

**XXII. Támogatás visszafizetése, jogosulatlan felhasználása**

A Támogató az Ávr. 96. §-ban, valamint a Támogatói Okiratban meghatározott esetekben jogosult a Támogatói Okiratot visszavonni.

A Támogató a Támogatói Okirat visszavonása nélkül is elrendelheti a költségvetési támogatás részleges – a jogszabálysértéssel, illetve a nem rendeltetésszerű vagy a Támogatói Okiratban meghatározottaktól eltérő felhasználással arányos mértékű – visszafizetését. Ebben az esetben a Támogatási igényt benyújtó a jogosulatlanul igénybe vett támogatás összegét az [Áht. 53/A. § (2) bekezdése](https://www.opten.hu/optijus/lawtext/175837/tvalid/2017.1.1./tsid/861440#_blank) szerint köteles visszafizetni.

A visszafizetési kötelezettségre vonatkozóan az Áht. és az Ávr. rendelkezései az irányadóak.

**XXIII. Jelen eljárás során alkalmazandó jogszabályok és közjogi szervezetszabályozó eszközök:**

* Magyarország 2021. évi központi költségvetéséről szóló 2020. évi XC. törvény;
* a Polgári Törvénykönyvről szóló 2013. évi V. törvény;
* a hulladékról szóló 2012. évi CLXXXV. törvény;
* az államháztartásról szóló 2011. évi CXCV. törvény (Áht.);
* a környezetvédelmi termékdíjról szóló 2011. LXXXV. törvény;
* a számvitelről szóló 2000. évi C. törvény;
* a mérésügyről szóló 1991. évi XLV. törvény;
* az államháztartásról szóló törvény végrehajtásáról szóló 368/2011. (XII. 31.) Korm. rendelet (Ávr.);
* a környezetvédelmi termékdíjról szóló 2011. évi LXXXV. törvény végrehajtásáról szóló 343/2011. (XII. 29.) Korm. rendelet;
* az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet;
* a központi költségvetésről szóló törvény XVII. Innovációs és Technológiai Minisztérium fejezet fejezeti kezelésű előirányzataiból történő támogatásnyújtáshoz kapcsolódó különös szabályokról szóló 15/2018. (XII. 28.) ITM utasítás.

**XXIV. További információk**

A Támogatási kérelemmel kapcsolatban felvilágosítás a benyújtásra nyitva álló határidő végéig az alábbi elérhetőségen kérhető: Innovációs és Technológiai Minisztérium Gyártói Felelősség és Hulladékhasznosítási Főosztály, gyfhf[@itm.gov.hu](mailto:@itm.gov.hu).

A Támogató nem vállal felelősséget az elektronikus rendszerek hibája, hiányossága, túlterheltsége vagy üzemképtelensége miatti késedelmekért és hiányosságokért.

**Mellékletek:**

**1.** melléklet: Átláthatósági nyilatkozat

**2.** melléklet: Támogatói Okirat sablon és mellékletei

* Adatlap
* Költségterv
* Szakmai beszámoló és pénzügyi elszámolás dokumentumai (Számlaösszesítő, elszámolási segédlet)
* Kérelmet benyújtó nyilatkozata (függeléke: Összeférhetetlenségi nyilatkozat)
* Adatkezelési tájékoztató

1. melléklet: KKV minősítés megállapítására vonatkozó nyilatkozat
2. melléklet: Adatkezelési tájékoztató

1. Az Európai Bizottság 2020. április 3-i, 2020. május 8-i, 2020. június 29-i, 2020. október 13-i, valamint 2021. január 28-i (C(2020) 2215, C(2020) 3156, C(2020) 4509, C(2020) 7127, C(2021) 564) közleményeivel módosított, az „Állami intézkedésekre vonatkozó ideiglenes keret a gazdaságnak a jelenlegi COVID-19-járvánnyal összefüggésben való támogatása céljából” című, 2020. március 19-i, C(2020) 1863 final számú európai bizottsági közlemény. [↑](#footnote-ref-1)
2. Az euróban meghatározott összegek a kérelem benyújtását megelőző hónap utolsó munkanapján érvényes, a Magyar Nemzeti Bank által közzétett devizaárfolyam alapján számítandók át forintra. [↑](#footnote-ref-2)